แนวโน้ม SET เช้านี้บวกต่อ! ตามหุ้นตปท.รับ Sentiment บวก “ไบเดน” เซ็นกระตุ้นศก.
แนวโน้ม SET เช้านี้บวกต่อ! ตามหุ้นตปท.รับ Sentiment บวก "ไบเดน" เซ็นกม.กระตุ้นศก.
12 มี.ค. 2564

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า มองตลาดหุ้นไทยเช้านี้มีทิศทางปรับตัวขึ้นตามตลาดหุ้นภูมิภาค โดยได้รับ Sentiment เชิงบวกจากข่าวประธานาธิบดี โจ ไบเดน แห่งสหรัฐลงนามในกฎหมายกระตุ้นเศรษฐกิจวงเงิน 1.9 ล้านล้านดอลลาร์เพื่อเยียวยาผลกระทบจากการแพร่ระบาดของโรคโควิด-19 ในขณะเดียวกันการประมูลพันธบัตรสหรัฐสัปดาห์นี้วงเงิน 1.2 แสนล้านดอลลาร์หมดไปแล้วส่งผลให้ความกังวลในตลาดพันธบัตรลดลง
ขณะที่การประชุมธนาคารกลางยุโรป (ECB) มีมติคงอัตราดอกเบี้ยและวงเงินในการซื้อพันธบัตรตามโครงการ Pandemic Emergency Purchase Programme (PEPP) ที่ระดับ 1.85 ล้านล้านยูโร โดยมองว่าทิศทางเงินทุนต่างชาติจะไหลกลับเข้ามายังภูมิภาค ซึ่งประเทศไทยก็จะได้รับประโยชน์ไปด้วย ขณะที่คาดว่าหุ้นในกลุ่มวัฏจักรเศรษฐกิจและกลุ่มท่องเที่ยวจะกลับมาฟื้นตัว ทั้งนี้ ให้กรอบการเคลื่อนไหวดัชนีที่ 1,570-1,590 จุด